《灵鸟篇赠李三洲 其五》
明代·王渐逵

人情多好异，耳目同乖痴。珊瑚生海底，闻者颜自怡。

麟凤图其形，百世幸睹之。玩习乃其常，旷际应间稀。

我顾此灵鸟，抑抑自珍奇。丹穴馀琪树，轩丘多玉芝。

缅然唤俦侣，弋慕何由期。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。